Folketing
2002-11-28

Til fru Margrete Auken: Vi har sandelig også absolutte etiske grænser. Nu nåede jeg ikke i min tale at komme ind på de uhyrligheder, man hører om, f.eks. en italiensk læge, der en gang imellem påstår, at nu har han fået skabt en klon, som vil blive født. Vi har den absolutte grænse, at reproduktiv kloning skal være forbudt, og at vi skal arbejde for et verdensomspændende forbud i FN-regi, sådan at vi ikke ser det her. Og vi siger selvfølgelig ikke nå til, at ting foregår i udlandet. Vi tager stilling til, om vi synes, at teknikken har udviklet sig på en sådan måde, at det vil være forkert ikke at tage den i brug. Vi har netop fulgt den debat, der har været i England, hvor man siger, at den forskning, der godt kan foregå på æggene i øjeblikket med henblik på fertilitet, også må foregå, hvis det er et spørgsmål om alvorlige sygdomme. Det synes jeg der er sund fornuft i, og det hørte jeg egentlig også fru Margrete Auken sige.